เช้านี้ค่าฝุ่นกรุงเทพมหานครและปริมณฑลลดลง แต่ยังเกินเกณฑ์มาตรฐาน 48 พื้นที่ ภาคเหนือค่าฝุ่น เกินในระดับสีแดงบริเวณตำบลจองคำ
เช้านี้ค่าฝุ่นกรุงเทพมหานครและปริมณฑลลดลง แต่ยังเกินเกณฑ์มาตรฐาน 48 พื้นที่ ภาคเหนือค่าฝุ่น เกินในระดับสีแดงบริเวณตำบลจองคำ  อำเภอเมือง จังหวัดแม่ฮ่องสอน               นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 22 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 46 - 69 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงทุกพื้นที่จากเมื่อวานนี้ 21 กุมภาพันธ์ 2563 เกินเกณฑ์มาตรฐานที่กำหนดในระดับสีส้มเหลือ 48 พื้นที่ โดยมีค่าฝุ่นสูงสุด 7 พื้นที่ บริเวณตำบลมหาชัย อำเภอเมือง จังหวัดสมุทรสาคร  ตำบลนครปฐม อำเภอเมืองนครปฐม จังหวัดนครปฐม  ตำบลปากน้ำ อำเภอเมือง จังหวัดสมุทรปราการ  เขตคลองเตย  เขตทวีวัฒนา  ตำบลบางเสาธง อำเภอบางเสาธง จังหวัดสมุทรปราการ และตำบลบางพูด อำเภอปากเกร็ด จังหวัดนนทบุรี เนื่องจากมีลม ความเร็วสูงสุด 16.7 กิโลเมตรต่อชั่วโมงต่อชั่วโมง ทำให้ฝุ่นละอองกระจายตัวได้ดี ประกอบกับ แม้สภาพการจราจรหนาแน่นและติดขัดสะสมในหลายเส้นทางแต่เคลื่อนตัวได้ดี โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 22 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 45 - 123 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 62 - 137 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มขึ้นหลายพื้นที่จากเมื่อวานนี้ 21 กุมภาพันธ์ 2563 โดยค่าฝุ่น PM 2.5 และ PM 10 อยู่ในระดับสีแดงบริเวณ ตำบลจองคำ อำเภอเมือง จังหวัดแม่ฮ่องสอน และมีอยู่ในระดับสีส้มอีก 9 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362